  Виталий Пронин Можга ёросын туннэ 25 школа. Со пӧлысь 16-яз дышето удмурт кылэз. Анай-атайёс удмурт кыл шоры кырыж учкемен, таос эшшо но кулэсмыны быгатысалзы. Но удмуртъёсты пачкатыны уг сёты Можга ёросысь дышетонъя управлениен кивалтӥсь Альфат Исымбаев. Нимтулыз бигер ке но, ачиз сюлмыныз но, визьмыныз но чылк-чылк удмурт.Альфат Галимович будэмын Пермь улосысь Куеда ёросысь Калмияр гуртын. Татын ог 100 корка сяна ӧй вал. Оло, соин но адямиос бадӟым семьяын кадь улӥзы, куспазы удмуртэн гинэ вераськылӥзы. Ма, ас вакытаз артысь гуртъёсы улыны выжем башкиръёс но, ог-огзы доры куное вуылыкузы, ӝќк сьӧрын удмурт сямен лабырто-лабырто но кырӟаны асьсэ кылэ выжо. Нылпи садзы ӧвӧл. Соин валче пичиосын пукылӥзы анайёс но песянайёс. Исымбаев но тазьы ик кыдаз. Атаез чугун сюрес вылын ужаз, ньыль пизэ будэтонэ сокем ик пыриськыса но ӧз вутты кадь, нош анаез йӧлыныз ӵош пыӵатӥз сюлэмаз удмурт сям-йылолъёсты гажан мылкыдэз.Альфатлэсь сюлэмзэ зол бугыртӥз школа. Калмиярысь покчи классъёсын удмуртэн со визь люказ. Нош 5-тӥ классэ вамыштоно луиз сьӧрлось гуртысь ӟуч школае. Мугор чиед, лапег, эшшо ке ӟучен вераськыны шугъяське. Куд-ог пиналъёс атасъясько, но пӧлазы одӥг но отличникез ӧвӧл. Валамон ни: таӵе югдурын мылкыд пуксе. Но Исымбаевез отӥяз бурдъясь шедиз. «Советской Удмуртия» газетысь ялонэз адӟиз: Можга педучилище ӧте дышетскыны. Документъёссэ бичаз но отчы ыстӥз. Уйёссэ ик кӧламысь дугдӥз, ялан сюлмаськиз: кутозы я уз? Кутӥзы ведь. Татын со удмурт кылэз дышетонзэ но азьланьтӥз, яратоно крезьгуранэныз но золгес эшъяськиз. 13 арес дыръяз анай-атайзэ тэльмыриз арган басьтыны. Льӧль малпанзэ мед быдэстозы шуыса, одӥг гужемез быдэссэ, скал пастухаса, потӥз. Табере тани арган гинэ ӧвӧл, баян но кияз кутылоз, чебер гур кисьтоз.Нялтас вераса, ӵапак 1970-тӥ аръёсы ик педучилищеын кылдӥз вокалъя но инструментэн шудонъя ансамбль. Инструментъёс утчаса, кытчы гинэ ӧз вуэ егитъёс. Кылсярысь, бас-гитара вайизы Казаньысь но Глазовысь, ударной инструментъёс - Набережные Челныысь. Нош удмурт кылыд кырӟан пыр чузъяське ке, эшшо но мургес сюлэме пыӵа, пыдлогес каръяське оскон: удмурт гур пыр асьме пала берыктомы ӟучъяськись удмуртъёсты. Сыӵе шуныт омырын кыдаса ик, лэся, Исымбаевлэн Можгалэсь палэнэ кошкемез чик ӧз поты ни. 1 ар но ӝыны ӵоже Германиын сурон сапег нуллэмез бере Можга ёросысь Горняк каргуртысь школае ужаны интыяськиз. Соин со 15 ар ӵоже кивалтӥз.- Директорлэн ужез ӵе-мысь уг адӟиськы. Ӵукнаы-сен ӝытозь сюлмаськиськод кадь, нош емышез, 5-10 ар ортчыса гинэ, кисьма. Физкультурая дыше-тӥсьын тыршыкум, пиналъёслэсь команда кылдытӥмы, ӵошатсконъёсы пыриськыса, нырысетӥ я кыкетӥ интыосты басьтылӥмы. Аслым шуисько вал: куинетӥ интылэсь улӥе ум усе.Исымбаевлэн школаез ас вакытаз ёросын тужгес устоез вал. Секыт 1990-тӥ аръёсы, уждун куинь-ньыль толэзьлы ӝегаку но, Альфат Галимович амал шедьтылӥз визьнодасьёслэсь но нылпиослэсь мылкыдзэс ӝутыны. Кылсярысь, школа бакчаязы будэтэм емышез дышетӥсьёсын машинае ӝоктоз но шутэтскон нуналъёслы быдэ Ижысь базаре дыртоз вал. Поттэм уксёен я краска, я бумага, я мукет чыры-пыры ваёз.Исымбаев чурыт но кариськыны быгатылӥз. Школаен кивалтыны кутскемез бере ик ялӥз: покчи классъёсы ветлӥсьёс одно дышетозы удмуртэз. Татчыозь Горнякын та уж аналтэмын вал. Солэсь ортчыт - удмурт кылэз нуон сярысь чик ӧз сюлмаськылэ. Нош Альфат Галимович шуиз: покчи классъёсын дышетскисьёс одно быгатыны кулэ удмурт сямен лыдӟиськыны, вераськыны, кырӟаны. Грамматиказэс нокин кужмысь уз юа. Мылзы потӥз-а, ӧз-а - вань пичиос со программая дышетскизы. Туж жаля: туннэ со ӝужытгес пукон вылын пуке ке но, директоръёсты удмурт урокъёсты нуытыны уг быгаты. Котькуд школа угось аслыз ачиз программа быръе.Зэм, аслаз вордэм нылыз но пиез удмурт сямен уггес верасько. Тае Исымбаев бадӟым пиртэшен лыдъя.- Удмурт кылъя факультатив но школаосын одно кулэ, - вера со. - Кин ке шуоз: отчы мылпотэмзыя гинэ ветло. Но тросэз потэ дышетӥсь бордысь: со гочатыны быгатӥз ке предметэныз, классаз буш пукон уз луы.Зэм, ачиз ик йылтэ:- Удмурт кыл - кун кыл шуиськомы ке но, кыӵе ке учреждение мыныса, удмурт сямен кин ке заявление гожтӥз ни шат? Ӧз. Ӵабыштӥз ке но, сое уз басьтэ. Нош куриськонэз гинэ валаны кивалтӥсьлы сьӧлык ӧвӧл, дыр. Туала арын ЕГЭ гинэ но удмурт кылын уд сёты. Удмурт передачаосмы но ӧжыт. Нош бигеръёс «Спокойной ночи, малыши» передачаез гинэ но асьсэ кылын возьмато. Соос уг сюлмасько, кӧня адями кылзэс тодэ. Соос тыршо, кылзы тросгес мед чузъяськоз шуыса, сое ӵемгес кылӥзы ке, валаны но кутскозы. Мон тани бигерез но валасько ук. Туннэ Исымбаевлэн мукет сюлмаськонэз но вань. Кылем арын декабре федерал бюджетысь 4 миллион манет тыр юрттэт вуиз. Соин книгаос, компьютеръёс, спортинвентарь выльдэмын. Туэ эшшо 25 миллион манет вуыны кулэ. Но ваньмыз со школаослы гинэ мынэ, нылпи садъёс палэнэ кылё. Нош ёросын соос 28.- Покчиосмес вунэтыны уг яра. Пичиысен ик сюлэмазы яратон, чылкытлык, ог-огдэ гажан мылкыд рос-прос ӧд пыџаты ке, школа та ласянь юрттыны уз пишмыты ни, - шуэ кивалтӥсь. - Нош чеберез валан потэ яркытэсь шудонъёс бордысь но.Со сяна, Исымбаев йырзэ тӥя на тани ма пумысен. Туала арын городысь анай-атайёс нылпиоссылэсь кызьы дышетскемзэс чакланы быгато Интернет пыр. Электронной дневникез ваньмызлэн сямен город пиналлэн вань.- Ку ай со гуртэ вуоз? Калыклэн компьютерез но ваньмызлэн ӧвӧл ай, Интернет сярысь веранэз ик ӧвӧл. Компьютер солы сётӥд ке но, кудзэ кнопказэ зӥбыны паймоз. Бадӟым Учаын 50 муртэ компьютерен ужаны дышетӥмы. Нош мукетъёсыз дорозь ку сузьтӥськомы? Ог вить ар ортчыса гинэ. Гуртъёсын школаос быро. Ваньзы соос кирпичлэсь йыг-йыг ӝутэмын ке но, уноез буш сыло. Кабинет чакламын ке 20 пиналлы, отын 4-7 пинал визь люка. Кин тодэ, азьланяз, оло, школаосты огазеяно но луомы ай.Секыт малпанъёсызлэсь огдырлы ке но мозмытскон понна Альфат Галимович ас вакытаз волейболэн шудонъя пиослэсь командазэс люказ. Гурт шудонъёсын ньыль арзэ бӧрсьысь бӧрсе нырысетӥ инты басьязы. Но оло арлыдыз ачиз сярысь тодаз уськытъя ни, оло жадиз - тренер ужезлэсь палэнскыны медэ. Табере ассэ быдэсак семьяезлы сӥзёз. Отӥяз, пе, оло, выльысь бурдъясько ай. Нош туннэ, шуэ, удмурт кылэз пыӵатон понна сюлмасько на.Елена Сараматова. Теги: Адемкарымон Можга  